NaiveNeuron/SloPal huggingface dataset:
V. Veteška, podpredseda NR SR: (2005-10-25):
Nasleduje prvé čítanie o vládnom návrhu zákona o ochrane niektorých rozhlasových programových služieb a televíznych programových služieb a služieb informačnej spoločnosti . Vládny návrh zákona ste dostali ako tlač č. 1319. Návrh na jeho pridelenie na prerokovanie výborom máte v rozhodnutí č. 1351. Prosím podpredsedu vlády a ministra hospodárstva Slovenskej republiky pána Malchárka, aby vládny návrh zákona uviedol. J. Malchárek, podpredseda vlády a minister hospodárstva SR: Ďakujem pekne, pán predsedajúci. Ešte raz, vážené dámy, vážení páni poslanci, návrh zákona o ochrane niektorých rozhlasových programových služieb a televíznych programových služieb a služieb informačnej spoločnosti patrí medzi prioritné legislatívne úlohy v súvislosti s preberaním práva Európskej únie. Účelom tohto návrhu zákona je ochrana zakódovaného rozhlasového a televízneho vysielania a zakódovaných služieb informačnej spoločnosti proti zneužívaniu zariadení, ktoré umožňujú dekódovať rozhlasované a televízne vysielanie, prípadne služby informačnej spoločnosti bez individuálneho povolenia vysielateľa alebo poskytovateľa služieb, ktoré sa poskytujú spravidla za úhradu. V návrhu zákona sa ustanovuje zákaz vyrábať, dovážať, predávať, prenajímať, prechovávať a šíriť takéto zariadenia v rámci podnikateľskej činnosti bez súhlasu poskytovateľa služieb. Rovnako je zakázaná aj inštalácia, údržba zariadení a reklama takýchto zariadení. Ustanovuje sa skutková podstata správneho deliktu za porušenie zákazu. Orgánom, ktorý bude vykonávať kontrolu nad dodržiavaním predloženého návrhu zákona, sa navrhuje Slovenská obchodná inšpekcia. Vážené pani poslankyne, vážení páni poslanci, žiadam o podporu tohto návrhu zákona do druhého čítania. Ďakujem pekne za pozornosť.
Blanár, Juraj, podpredseda NR SR (2022-05-06):
Pani poslankyňa Sulanová, nech sa páči.
V. Veteška, podpredseda NR SR: (2007-05-17):
(Hlasovanie.) Prítomných 134, za 56, proti 57, zdržalo sa 20 poslancov, nehlasoval 1. Návrh Lucie Žitňanskej sme neschválili. Ďalšie hlasovanie.
B. Bugár, podpredseda NR SR: (2004-06-29):
A. Blajsko, poslanec: Prepáčte, prečítam celé znenie toho návrhu, možno ho máte v lavici, neviem či ste ho čítali celé. Tam je zdôvodnenie. V ňom Národná rada Slovenskej republiky po prerokovaní správy vlády Slovenskej republiky o plnení Národného programu ochrany starších ľudí (tlač 739) žiada vládu Slovenskej republiky 1. prepracovať správu vlády Slovenskej republiky o plnení Národného programu ochrany starších ľudí tak, aby vyjadrovala skutočný stav a postavenie ľudí v slovenskej spoločnosti, 2. spracovať koncepciu dlhodobého riešenia postavenia a životnej úrovne starších ľudí v Slovenskej republike a predložiť ju na rokovanie Národnej rady Slovenskej republiky v mesiaci september 2004.
Šeliga, Juraj, podpredseda NR SR (2021-03-16):
Ďakujem pekne. Pán spravodajca, ak tomu správne rozumiem, toto bolo vaše záverečné slovo? (Reakcia navrhovateľa.) Dobre a navrhujete teda ako spravodajca, aby sme hlasovali, ešte raz, kedy? (Reakcia navrhovateľa.) V utorok budúci týždeň o 17.00, na to máte, samozrejme, právo. Ďakujem pekne. Prerušujem rokovanie o tomto bode programu. Nasledujúci bod je prvé čítanie o návrhu skupiny poslancov na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení niektorých, doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. Návrh zákona má tlač 455 a návrh na pridelenie na prerokovanie výborom je v rozhodnutí č. 450. Nevidím v sále pani poslankyňu Hatrákovú, ktorá má za skupinu poslancov návrh zákona uviesť. Pýtam sa, či tu je nejaký iný z navrhovateľov, ktorý by uviedol tento návrh zákona. Nie je. Teda prepadáva tento bod. Jedine, že by bola pani poslankyňa tu niekde za dverami. Neviete o tom? (Reakcie z pléna.) Dobre. Nie je tu pani poslankyňa, takže prepadáva tento bod na koniec poradia. Ďalší bod je prvé čítanie o návrhu poslanca Národnej rady Slovenskej republiky Kristiána Čekovského na vydanie zákona, ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov . Návrh zákona má tlač 456 a návrh na pridelenie výborom je v rozhodnutí č. 451. Poprosím pána poslanca Čekovského, aby návrh uviedol. Nech sa páči.
Danko, Andrej, predseda NR SR (2017-05-18):
Prosím, prezentujme sa a hlasujme. (Hlasovanie). Prítomných 132 poslancov, za 62, proti 16, zdržalo sa 54. Konštatujem, že Národná rada sa uzniesla, že nebude pokračovať v rokovaní o návrhu zákona. Teraz budeme hlasovať o bode 61 programu, je to prvé čítanie o návrhu poslankyne Petrík na vydanie zákona, ktorým sa mení a dopĺňa č. 461/2003 Z. z. o sociálnom poistení (tlač 543). Opäť prosím poslanca Jozefa Mihála, aby hlasovanie uviedol. (Hlasovanie o návrhu poslankyne Národnej rady Slovenskej republiky Simony Petrík na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov , tlač 543.)
Pčolinský, Peter, podpredseda NR SR (2022-12-01):
Ďakujem pekne. Prosím, pán predseda vlády, aby ste v limite pätnásť minút odpovedali na otázky adresované predsedovi vlády. Prvá otázka je od pani poslankyne Anny Adrejuvovej, ktorá je v sále. Otázka znie: „Vážený pán premiér, aké výzvy čakajú na vládu v nastávajúcom kalendárnom roku 2023?“ Nech sa páči, pán premiér, máte slovo.
Prostredník, Ondrej, poslanec NR SR (2024-01-09):
Ďakujem, pán predsedajúci. Irena, ďakujem ti veľmi pekne za tvoj prejav a chcem sa poďakovať najmä za to, že si odhalila tú dvojtvárnosť, ktorá sa naplno preukázala v tej intervencii pána podpredsedu Národnej rady Andreja Danka. Všetci si tu dobre pamätáme, ako pred Vianocami dokola sa tu čítali prepisy nejakých záznamov, ktoré boli plné vulgárností, expresívnych výrazov, vtedy nezasiahol, to bolo v poriadku. Keď si ty nastavila zrkadlo tomuto systému, tak odrazu to bol problém a vyslúžila si si napomenutie. Jedna vec mi napadla pri tvojom prejave, a to je, že spravodlivosť je čosi, čo nás presahuje. Spravodlivosť je, je transcendentná. A zároveň je ale spravodlivosť niečím, čoho sa my ako zákonodarný zbor dotýkame, tvarujeme ju. A táto dvojaká povaha spravodlivosti nás zaväzuje k tej najvyššej miere zodpovednosti. A myslím si, že to je presne ten dôvod, prečo je ten legislatívny proces nastavený tak, ako je nastavený, totiž že skrátené legislatívne konanie je odôvodnené ozaj len vo veľmi výnimočných, úzkych prípadoch. Aby sme mohli učiniť zadosť tejto transcendentnej povahe spravodlivosti, potrebujeme čas, potrebujeme informácie, potrebujeme zvážiť tie návrhy zákonov zo všetkých strán, lebo, lebo sa dotýkame životov iných ľudí, dotýkame sa slobody iných ľudí a to sa nedá robiť takto v chvate. A preto je veľmi dôležité, aby sme zastavili tento... (Prerušenie vystúpenia časomerom.)
Kočiš, Eduard, poslanec NR SR (2021-09-17):
Ďakujem za slovo, pán predsedajúci. Pani kolegyňa, povedali ste zase dosť nové informácie, resp. nové podnety k tomuto vášmu návrhu zákona. Mne zase napadla taká myšlienka, či by ste sa ako predkladateľky neskúsili zaoberať alebo možno nejakým spôsobom podumať, či by nebolo vhodné, ak by povedzme jeden člen pedagogického zboru, či na prvom alebo na druhom stupni, si nejakým spôsobom mohol rozšíriť svoje „zdravotnícke vzdelanie“, a to plnohodnotne absolvovaným kurzom dajme tomu opatrovateľstva alebo opatrovníctva, ktorý organizuje buď Slovenský Červený kríž alebo iné pridružené organizácie. Najmä čo sa týka detí, ktoré sú na týchto školách integrované, či už majú mentálny, fyzický postih, alebo aj kombinované postihnutie, pretože takýto personál, ktorý si prejde naozaj takýmto plnohodnotným kurzom opatrovania, takto sa to odborne, alebo aj myslím, že právne volá, dokáže adekvátne poskytnúť, či už je to dieťa, ktoré má poruchu autistického spektra, alebo či je to dieťa, ktoré má iné pridružené diagnózy, do príchodu plne kvalifikovaného zdravotníka alebo lekára alebo RZP-čky, plnú starostlivosť. Či sa už budeme baviť o epileptickom záchvate alebo o nejakom, o autistickom dieťati, ktoré v nejakom stave amoku má nejaké sebapoškodzujúce nejaké afekty alebo podobné veci. Čiže toto by podľa mňa bola nejaká možno cesta, akým spôsobom by aj ten učiteľ alebo vychovávateľ alebo nejaký odborný asistent na škole bol nejakým spôsobom plne krytý, ale zároveň mal aj určité vedomosti, ako v danom prípade, ako v danej situácii postupovať. Čiže netvrdím vôbec, že zdravotnícka starostlivosť na školských alebo školských zariadeniach je zlá. Práve naopak, je dobrá.
Saková, Denisa, ministerka vnútra SR (2018-06-12):
Ďakujem veľmi za slovo, pán predsedajúci. Ja by som len v stručnosti reagovala na niektoré veci, ktoré tu odzneli, a rada by som možno tie veci priniesla na pravú mieru. Už pri prvom čítaní sme hovorili tu nejaké triezvo praktické argumenty, čo sa týka tejto novely, a možno ich len zopakujem. Tak ako som v úvodnom slove povedala, predmetná novela neuľahčuje prístup k azylu, ale, naopak, zavádza nové dôvody zániku azylu. Konkrétne: „Na zánik azylu a dôvody na zánik doplnkovej ochrany sa rozširujú dôvody, ak cudzinec nadobudne štátne občianstvo iného členského štátu Európskej únie alebo ak iný členský štát Európskej únie udelí cudzincovi azyl z dôvodu prenasledovania alebo doplnkovú ochranu z dôvodu vážneho bezprávia. Tiež sa umožňuje odňatie azylu alebo doplnkovej ochrany, ktoré boli udelené z humanitných dôvodov alebo za účelom zlúčenia rodiny. Ďalej zavádzame maximálnu lehotu 21 mesiacov, čo sa týka azylovej procedúry, to znamená, ak sa má udeliť azyl, je pravda, že môžme toto konanie z 90 dní rozšíriť na 6 mesiacov, možno toto rozhodovacie konanie predĺžiť aj opakovane, no však najviac do 21 mesiacov. V súčasnosti teoreticky toto celé procedurálne konanie ohľadne azylu môže byť aj 3 – 5 rokov.“ Ďalej by som reagovala na tie neziskové organizácie. Už sme deklarovali že vlastne my nerozširujeme právomoci neziskových organizácií, ale sme upozorňovali, že už v súčasnosti sú žiadatelia o udelenie azylu zastupovaní fyzickými osobami, členmi mimovládnych organizácií. A čo iné, chceme len vlastne zosúladiť súčasný stav, a teda novú azylovú procedúru a zosúladiť ju so správnym konaním, že kde podľa § 50 ods. 2 Správneho súdneho poriadku je upravené, že zastúpenie vo veciach azylu v konaní pred súdmi môžu robiť aj právnické osoby, ako sú neziskové organizácie. A možno len k tej migračnej politike celkovo. Rakúske predsedníctvo bude od 1. 7. Pán rakúsky minister vnútra, nový rakúsky minister vnútra nás pozval na stretnutie spolu so všetkými ostatnými členmi V4, kde V4 jasne deklarovala minulý týždeň v Luxembursku svoj postoj, a hovoríme o tom, že sme proti akejkoľvek navrhovanému Dublinskému návrhu č. 4, ktoré bolo vlastne vytvorené za bulharského predsedníctva, ktoré hovorilo o riešení dôsledkov migrácie, či už sa bavíme o nejakej zodpovednosti alebo solidarite, jasne sme deklarovali ako Slovensko postoj so všetkými ostatnými krajinami V4, že sme za to, aby sa riešili príčiny migrácie, a nie dôsledky migrácie. A na záver by som len povedala, niektorí vaši členovia klubu sú aj členmi branno-bezpečnostného výboru a bolo dobrým zvykom, že minister vnútra pred každým zasadnutím JHA chodil informovať členov branno-bezpečnostného výboru o prerokovaných bodoch a o postoji Slovenska k nim, a mienime túto tradíciu dodržať, takže potom by som, myslím, nedôjde k nejakej informácii, že neviete, o čom my na Európskej pôde jednáme a aké postoje zastávame. Ďakujem veľmi pekne.
B. Bugár, podpredseda NR SR: ():
Robert Schuman, otec Európy, raz povedal: „Musíme vytvoriť Európu nielen v záujme slobodných národov, ale aj pre uvítanie národov z Východu, ktoré po uvoľnení útlaku, ktorému boli vystavené, požiadajú Úniu o prijatie a morálnu podporu.“ Jeho odkaz sa dnes stal skutočnosťou. Teraz, vážený pán predseda Národnej rady Slovenskej republiky, dovoľte, aby som vás požiadal o príhovor.
Čepček, Martin, poslanec NR SR (2022-02-03):
Ďakujem pekne. Pán kolega, ceny sa zvyšujú teraz, teraz treba pomôcť celosvetovo. A čo pre to robí táto vláda, aby sa tým ľuďom pomohlo? Okolité krajiny znižujú DPH, ale ľudia, Slováci, odchádzajú a odnášajú finančné prostriedky do zahraničia. Vieš, Marek, vyhovárať sa donekonečna na niekoho iného, je už trošku trápne, keďže dva roky je tu táto vláda. Ja tu nikoho neobhajujem, ale teraz rozhodujete vy, tak ja navrhujem, dajte tým dôchodcom 2-tisíc euro. A ešte jedna vec, ja sa budem vždy pozerať do budúcna, nie do minulosti. Ďakujem.
Kubánek, Stanislav, poslanec NR SR (2019-06-18):
Pán predsedajúci, dajte hlasovať o návrhu zákona ako o celku s odporúčaním gestorského výboru schváliť.
A. Belousovová, podpredsedníčka NR SR: (2009-03-11):
Pán poslanec Slabý, máte slovo.
Grendel, Gábor, podpredseda NR SR (2022-03-24):
Ďakujeme za odpoveď. Ďalšia otázka je od pána poslanca Miloša Svrčeka, adresuje ju podpredsedovi vlády a ministrovi hospodárstva pánovi Richardovi Sulíkovi a znie: „Slovenský priemysel dostáva pre vojnu na Ukrajine ďalší silný úder. S ruskou rudou sa neráta už od rozpútania konfliktu, no domácim hutníckym podnikom teraz začalo prichádzať menej rudy aj z Ukrajiny ničenej ruskými útokmi. Dodávky ukrajinskej železnej rudy klesli o 30 až 40 % a momentálne sa diskutuje o tom, či naši hutníci udržia výrobu na plných objemoch. Má štát pripravené nejaké dlhodobé alternatívy pri riešení danej situácie?“
Bugár, Béla, podpredseda NR SR (2019-12-05):
Takže, vážené panie poslankyne, vážení páni poslanci, budeme pokračovať v prerušenom rokovaní hlasovaním najprv v treťom čítaní o vládnom návrhu... Páni poslanci! Budeme hlasovať v treťom čítaní o vládnom návrhu zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia, tlač 1610. Pán poslanec Zelník, ako predseda gesčného výboru máte slovo. (Hlasovanie o vládnom návrhu zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , 1610.)
Žiga, Peter, podpredseda NR SR (2023-11-28):
Pán poslanec Hazucha.
Hrušovský, Pavol, predseda NR SR (2011-11-30):
Pani poslankyne, páni poslanci ospravedlňujem sa za, pani poslankyne, páni poslanci, ak dovolíte, by som si trúfol navrhnúť jednu zmenu v poradí prerokovávaných bodov programu po predchádzajúcom rokovaní s predsedami poslaneckých klubov a s niektorými navrhovateľmi zákona o „dlhovej brzde“, nazvem to tak ľudovejšie. Tá dohoda spočíva v tom, že teraz ešte pred hlasovaním by pán podpredseda vlády a minister financií, ak budeme s tým súhlasiť, preto, lebo pôvodne v programe je navrhnutý tento bod na rokovanie zajtra ráno o 9.00 hod., prerokovali skrátené legislatívne konanie, na rokovanie o tomto bode teraz a zajtra ráno by sme pokračovali prvým čítaním. Je všeobecný súhlas s takýmto návrhom? Áno, ďakujem pekne. Poprosím vás, pán minister a podpredseda vlády, aby ste návrh uviedli a odôvodnili. (Rokovanie o návrhu vlády na skrátené legislatívne konanie o návrhu skupiny poslancov Národnej rady Slovenskej republiky na vydanie ústavného zákona o rozpočtovej zodpovednosti , tlač 588.)
Hort, Milan, podpredseda NR SR (2011-12-14):
Pani poslankyňa Tomanová, ako posledná, nech sa páči.
Bugár, Béla, podpredseda NR SR (2017-12-21):
Nech sa páči, pán poslanec Blanár, môžte reagovať.
Baránik, Alojz, poslanec NR SR (2021-05-14):
No, samozrejme, je mi jasné, že napríklad taká Jankovská, pani Jankovská, keď by začala rozprávať o tom, aké sú pomery v SMER-e, tak darmo tam SMER 1 a SMER 2 krútia hlavami nad tým, čo ja hovorím, možnože by sa to mnohých ľudí mohlo vážne dotknúť. (Reakcie z pléna.) Čiže ja nehovorím, že tento návrh je neoprávnený, to nehovorím. Ja len hovorím, že je politicky spochybniteľný. Pretože môže byť motivovaný nie verejným záujmom, ale partikulárnym záujmom. A pokiaľ ide o odbornosť toho návrhu, naozaj jedná sa o zložitú tému, pretože nie je, nie je to téma, ktorá sa týka, bohužiaľ, len samotnej väzby, ale je to téma, ktorá sa týka toho, aby v trestnom procese bolo možné dosiahnuť spravodlivosť. Je samozrejmé, že SMER a fašisti podporujú stav, kedy sa zločinci môžu naďalej cítiť beztrestnými. To znamená, že nejakým spôsobom najprv ma... majú pokrytú políciu, potom majú pokrytú prokuratúru. Máme tu takého generálneho prokurátora, ktorý oslobodzuje, číta spisy a potom oslobodzuje ľudí, to, ktorého ste si zvolili, a potom tu máme súdy a my potrebujeme, ale niektorí z vás, tak to vyzerá, potrebujeme mať také zákony, aby sa pre tie súdy ľudia buď vôbec nedostali, alebo keď sa tam dostanú, že nebudú usvedčení, pretože orgány činné v trestnom konaní nebudú schopné tú vec riadne vyšetriť a predložiť také dôkazy, ktoré budú na súde postačujúce. Čiže ani z odborného hľadiska, bohužiaľ, toto nie je správny návrh. Bolo by oveľa lepšie, keby ho určite že skôr, ale keby ho riešilo ministerstvo so všetkými súvislosťami, ktoré k tomu patria. A ešte celkom na záver by som, ešte celkom na záver (zaznenie gongu) by som chcel povedať jednu korektúru, že pri tých útokoch na pani ministerku. Pani ministerka nerobila nič iné ako to, že diskutovala o tomto návrhu tu a popierať a upierať jej toto právo, to je jednoducho nesprávne. A tiež je nesprávne hovoriť, že niekto, či už je sudca, prokurátor, poslanec alebo ktokoľvek iný, nemôže diskutovať o verejných rozhodnutiach alebo rozhodnutiach štátnych orgánov, či už sú to súdy, alebo parlament. Proste tu sme v demokratickej spoločnosti a môže sa diskutovať o čomkoľvek, a v parlamente obzvlášť. (Zaznenie gongu.) Ešte by som na záver chcel, na záver chcel povedať, že o tomto, o tomto návrhu sa bude hlasovať v utorok o 11.00 hod.
Pellegrini, Peter, predseda NR SR (2015-09-23):
Prezentujme sa a hlasujme. Výbory, pán kolega Poliačik. (Hlasovanie.) Prítomných 131 poslancov, za hlasovalo 124 poslancov, zdržali sa 7 poslanci. Tento návrh sme schválili. Pán poslanec, uveďte ešte hlasovanie v prvom čítaní o vládnom návrhu zákona, ktorým sa mení a dopĺňa zákon č. 142/2000 Z. z. o metrológii (tlač 1703). (Hlasovanie o vládnom návrhu zákona, ktorým sa mení a dopĺňa zákon č. 142/2000 Z. z. o metrológii a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov , tlač 1703.)
Hrnčiar, Andrej, podpredseda NR SR (2019-12-04):
Poprosím vás, pani poslankyňa Verešová.
Kiššová, Jana, poslankyňa NR SR (2010-11-04):
Ďakujem pekne. K tomuto bodu programu vystúpilo v rozprave osem poslancov a poslankýň. Z rozpravy vzišli dva procedurálne návrhy k tej prvej časti a jeden návrh k časti, kde sa prideľuje predložený návrh na prerokovanie výborom. Čiže v tej prvej časti ide o procedurálny návrh pána poslanca Ondruša, ktorým navrhuje nepokračovať v rokovaní o tomto bode programu. Dajte, prosím, o ňom hlasovať.
Laššáková, Jana, podpredsedníčka NR SR (2015-06-16):
Pán poslanec Martvoň, nech sa páči.
P. Hrušovský, predseda NR SR: (2004-05-20):
(Hlasovanie.) 133 prítomných, 125 za návrh, 8 sa zdržalo. Návrh sme schválili.
Grendel, Gábor, podpredseda NR SR (2023-02-08):
Pán poslanec Čekovský.
Blcháč, Ján, poslanec NR SR (2020-07-09):
No ďakujem za slovo. Vážený pán predsedajúci, vážený pán podpredseda vlády, kolegyne, kolegovia, ja by som sa chcel vyjadriť k tej časti, kde pán kolega Žiga hovoril o tom, že snáď by bolo pri takomto dôležitom zákone potrebné medzirezortné pripomienkové konanie vzhľadom k tomu, že sa jedná o zmenu 50 zákonov. A v tom prípade by sa snáď do tohto zákona, do tohto návrhu zákona dostali aj veci od ministerstva dopravy v súvislosti s riešením situácie, katastrofálnej situácie v cestovnom ruchu. Dennodenne počúvame informácie, dnes bola zverejnená tá, že po tom, ako pred časom Rakúsko znížilo DPH na cestovný ruch na 5 %, tak aj Veľká Británia toto urobila v záujme zachovania pracovných miest. Nie je ani mojou úlohou navrhovať, ale predsa len nedá mi to z hľadiska ochrany týchto 48-tisíc zamestnancov v cestovnom ruchu pri súčasnom poklese návštevnosti aj na Slovensku a netýka sa to hlavne nášho regiónu Liptova, ale celého, ďalších regiónov, kde tá návštevnosť je ešte nižšia, by bolo snáď vhodné, keby návrh z dielne ministerstva dopravy, ktoré hovoria o podpore dovolenkových poukážok, kde by štát mal preplácať zamestnávateľom tieto náklady spojené s týmito poukážkami, resp. zníženie DPH na 10 % aspoň by bolo aktuálne potrebné. V septembri bude neskoro. V septembri už môžu len konštatovať, že sa odzamestnalo ďalší zam..., ďalší zamestnanci a že sa ten prepad urýchlil. Ja by som teda chcel vyzvať, možno ešte na túto schôdzu by sa dalo niečo dorobiť, pretože tie veci sú pripravené. My sme o tom včera s pánom podpredsedom na výbore hovorili, tak by som to ešte raz... (Prerušenie vystúpenia časomerom.)
Drábiková, Lucia, poslankyňa NR SR (2020-12-17):
Pán predsedajúci, dajte, prosím, hlasovať o zákone z 26. novembra 2020, vrátenom prezidentkou Slovenskej republiky na opätovné prerokovanie Národnou radou Slovenskej republiky, ako o celku, schváliť v pôvodnom znení.
Glváč, Martin, podpredseda NR SR (2019-05-21):
Ďalšia v rozprave je pani poslankyňa Verešová. Nech sa páči.
Danko, Andrej, predseda NR SR (2016-06-07):
Ďakujem, pán predseda vlády. S faktickými poznámkami je prihlásených 20 poslancov. Uzatváram, dvadsať, uzatváram možnosť faktických poznámok. Poprosím, prvý je prihlásený s faktickou poznámkou pán poslanec Daniel Lipšic.
Sulík, Richard, predseda NR SR (2010-12-01):
Ďakujem pekne. Prerušujem rokovanie o tomto bode programu. Máme desať minút pred piatou, nebudeme teda začínať s ďalším bodom pred hlasovaním. Takže takto, tento bod programu bol odložený na zajtra na 11.00 hod., preto o 17.00 hod. nie je o čom, 11.30 hod., áno. Ste sa jak zrazu zjavili, pán Ondruš, zdravím. (Smiech v sále.) Chýbali ste tu pánovi ministrovi, tak rýchlo. Takže zajtra o 11.30 hod. sa bude hlasovať o tomto zákone a pokračujeme druhým čítaním o vládnom návrhu zákona, ktorým sa mení a dopĺňa zákon č. 571/2009 Z. z. o rodičovskom príspevku a o zmene a doplnení niektorých zákonov a o zmene a doplnení zákona č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení zákona č. 571/2009 Z. z. Vládny návrh má tlač 111. Výsledky z rokovania výborov sú v tlači 111a. Pán minister, prosím, uveďte a odôvodnite vládny návrh zákona. Nech sa páči.
Muránsky, Peter, poslanec NR SR (2012-11-28):
Ďakujem. Téma, naozaj, emisií je vo všeobecnosti mediálne zaujímavá. Obchod s emisiami, to jest so vzduchom vždy bude eticky nemorálny, ale reálny, a preto zákon takýto je potrebný. Verím, že bude oveľa transparentnejšie prideľovanie kvót našim spracovateľom a že bude aj transparentnejší predaj cez burzu. A čo sa týka vystúpenia pána poslanca Nagya, tak isto sa pripájam k tomuto pozmeňujúcemu návrhu.
Paška, Pavol, predseda NR SR (2014-05-14):
Kolegyne, kolegovia, ešte predtým, ako dám slovo ďalšiemu písomne prihlásenému pánovi poslancovi Kaníkovi, chcem sa z organizačných dôvodov spýtať, mali sme po tomto bode rokovať o zákone o starobnom dôchodkovom sporení. Pán minister ma informoval, že ešte stále sme v druhom čítaní a prebiehajú rozhovory aj s predstaviteľmi opozície o možných zmenách. Bol by problém, ak by sme tento návrh preložili a urobili zmenu v programe až ten týždeň po voľbách? Je všeobecný súhlas? (Súhlasná reakcia pléna.) Dobre, ďakujem pekne. Poprosím potom organizačný odbor, aby sa pozrel na ďalší priebeh programu. Pán poslanec Kaník, nech sa páči.
Glváč, Martin, podpredseda NR SR (2018-09-20):
Ďakujem. Je mi cťou privítať pri pulte pána poslanca Eleméra Jakaba. Nech sa páči.
I. Mikloš, podpredseda vlády a minister financií SR: (2004-12-01):
Návrh zákona upravuje všeobecné pravidlá postupu pri dohľade nad finančným trhom, ustanovuje, že integrovaný dohľad nad finančným trhom bude vykonávať Národná banka Slovenska, čím sa zmení jej doterajší charakter. Súčasťou integrovaného dohľadu nad finančným trhom bude bankový dohľad, ktorý v súčasnosti vykonáva Národná banka, dohľad nad kapitálovým trhom a poisťovníctvom, ktorý v súčasnosti vykonáva Úrad pre finančný trh, dohľad nad subjektmi kapitalizačného piliera povinného dôchodkového zabezpečenia a nad subjektmi, ktoré vzniknú transformáciou súčasných dôchodkových doplnkových poisťovní, dohľad nad týmito inštitúciami bude v období do integrácie dohľadu nad finančným trhom vykonávať Úrad pre finančný trh. Ďalej, pokiaľ ide o reguláciu finančného trhu pre oblasť bankového dohľadu, je v súčasnosti Národná banka oprávnená vydávať vyhlášky a opatrenia,  pre oblasť kapitálového trhu a poisťovníctva vydáva vykonávacie predpisy ministerstvo financií, pričom Úrad pre finančný trh podľa platného zákona o dohľade na príprave návrhov spolupracuje. Predložený návrh zákona predpokladá zachovanie rozhodovacieho procesu v dvoch stupňoch, pričom rozhodnutie v konaní v prvom stupni bude kompetenciou toho, kto bude zodpovedný za riadenie výkonu dohľadu, zatiaľ čo druhostupňové rozhodnutia v konaní budú kompetenciou Bankovej rady Národnej banky. Upravuje všeobecné zásady výkonu dohľadu, súčinnosť pri výkone dohľadu, medzinárodnú spoluprácu pri výkone dohľadu, postup pri dohľade na mieste a na diaľku, konanie pred Národnou bankou a ďalšie činnosti a oprávnenia pri výkone dohľadu. Zákon ďalej ustanovuje, že medzi výnosy z hospodárenia Národnej banky patria aj ročné príspevky dohliadaných subjektov a poplatky za úkony alebo za konanie Národnej banky. V prechodných a záverečných ustanoveniach sa navrhuje zrušiť Úrad pre finančný trh vrátane jeho orgánov a pôsobnosť tohto úradu previesť na Národnú banku Slovenska. V osobitných článkoch návrhu tohto zákona sa navrhujú zmeny  hmotnoprávnej legislatívy, teda zákonov, ktoré vytvárajú právny rámec na pôsobenie dohliadaných subjektov na finančnom trhu. Ďakujem pekne za pozornosť.
Šutaj Eštok, Matúš, poslanec NR SR (2022-04-28):
Ďakujem za slovo. Na úvod, pán poslanec Šeliga, ja musím povedať, že v niečom sa zhodneme. Ja rovnako považujem, toto jeden z naj... z tých najsmutnejších dní v slovenskej demokracii. Nie, na tom dôvode sa nezhodneme. Ja si myslím, že je to preto najsmutnejší, jeden z najsmutnejších dní slovenskej demokracie, pretože ste sa rozhodli bojovať s opozíciou nie politicky, ale trestnoprávne. Netvrdím, že vy, ale vaši šéfovia a šéfovia vašej vlády. Hovoríte o tom, že tu, že nám garantujete, že neexistuje nejaká objednávka na likvidáciu opozície a kto by to robil a kto by to celé organizoval. No veď to robí táto zločinecká skupina, o ktorej nám hovorí správa SIS. Predseda parlamentu tu pred rokom tú správu SIS prečítal. Vy ste tu vtedy neboli? O tom, že tu je tá zmanipulovaná skupinka vyšetrovateľov, prokurátorov a sudcov, ktorá tu rozhoduje tieto najcitlivejšie politické kauzy, a teraz to dospelo presne do toho, čo ste chceli. Chceli ste vidieť Kaliňáka v putách, Fica v putách a ďalších. Veď cieľ jasne znel – treba robiť opozíciu. A keď tu neexistuje objednávka, vy si nepamätáte na tie stretnutia, ktoré mal minister financií s terajším ministrom vnútra Mikulcom a vtedajším policajným prezidentom Kovaříkom, ako sa stretávali? Nepamätáte si, ako sa stretávali? Nepamätáte si ako sa stretával Igor Matovič s ministrom Mikulcom a policajným prezidentom Hamranom? Načo sa stretávali? Nepamätáte si, ako Igor Matovič priznal stretnutia s vašou hlavnou hviezdou, najväčším kajúcnikom Makóom? My sa dnes dozvedáme, že Makó predsa je ten člen, legalizant SIS. Čiže sa potvrdzuje to, že Igor Matovič sľúbil, že SIS dostane 20 mil., ak upracú Makóa. Tento človek, ktorý dnes svedčí o tomto absurdnom trestnom čine akejsi zločineckej skupiny, toho ste si vychovali vy. To je váš človek, vašej zločineckej skupiny na čele s Igorom Matovičom, Danielom Lipšicom, Mikulcom a podobnými. A keď hovoríte o väzbe, tak Ústavný súd 16-krát rozhodol, že zneužívate väzbu ako mučiaci nástroj.
Paška Pavol, predseda NR SR (2013-02-06):
(Hlasovanie.) 139 prítomných, 29 za, 73 proti, 36 sa zdržalo, 1 nehlasoval. Návrh sme neschválili.
Poliačik, Martin, poslanec NR SR (2014-11-08):
Môj návrh je, aby ste pri každom porušení rokovacieho poriadku na to jednoducho konzistentne upozorňovali. Nestačí raz povedať a tváriť sa, že sa to stalo, a pri ostatných nepustiť ľudí k slovu. Ďakujem veľmi pekne.
Kresák, Peter, poslanec NR SR (2016-03-23):
Sľubujem. (Potlesk.)
Hreha, Štefan, poslanec NR SR (2015-09-18):
Ďakujem pekne. Vážená pani predsedajúca, dovoľte mi, prosím, ako určenému spravodajcovi výboru predniesť spoločnú správu výborov Národnej rady o výsledku prerokovania vládneho návrhu zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1567), vo výboroch Národnej rady Slovenskej republiky v druhom čítaní. Výbor Národnej rady pre financie a rozpočet ako gestorský výbor podáva Národnej rade túto spoločnú správu výborov o prerokovaní vyššie uvedeného vládneho návrhu zákona. Národná rada uznesením č. 1829 z 23. júna 2015 pridelila vládny návrh zákona týmto výborom: výboru pre financie, a rozpočet, ústavnoprávnemu výboru, výboru pre hospodárske záležitosti. Gestorský výbor nedostal do začatia rokovania o vládnom návrhu zákona stanoviská poslancov Národnej rady. K predmetnému vládnemu návrhu zákona zaujali výbory tieto stanoviská: odporúčanie pre Národnú radu návrh schváliť s pozmeňujúcimi a doplňujúcimi návrhmi výbor pre financie a rozpočet, uznesenie č. 450 zo dňa 3. septembra 2015; ústavnoprávny výbor, uznesenie č. 634 zo dňa 8. septembra 2015 a výbor pre hospodárske záležitosti, uznesenie č. 466 zo dňa 10. septembra 2015. Z uznesení výborov Národnej rady v uvedených pod bodom III tejto správy vyplynuli pozmeňujúce a doplňujúce návrhy, uvedené pod bodom IV tejto spoločnej správy. Gestorský výbor odporúča o návrhoch výborov Národnej rady, ktoré sú uvedené v spoločnej správe, hlasovať takto: o bodoch spoločnej správy 1 až 12, 14 až 22, 25 hlasovať spoločne s návrhom gestorského výboru schváliť; o bodoch spoločnej správy 13, 23, 24 hlasovať spoločne s návrhom gestorského výboru neschváliť. Gestorský výbor na základe stanovísk výborov k vládnemu návrhu zákona vyjadrených v uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rady vládny návrh zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1567), schváliť s pozmeňujúcimi a doplňujúcimi návrhmi. Predmetná správa výborov bola schválená uznesením gestorského výboru č. 463 zo dňa 16. septembra 2015. Výbor ma určil za spoločného spravodajcu výborov, súčasne ma poveril predniesť spoločnú správu výborov na schôdzi Národnej rady navrhnúť Národnej rade postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy. Pani predsedajúca, skončil som, otvorte rozpravu.
Jarjabek, Dušan, poslanec NR SR (2022-11-11):
Ďakujem za slovo, pán presedajúci. V nadväznosti na to, čo povedal pán, pán doktor Raši, teda pán poslanec Raši, dovoľte aj niekoľko nesúvislých slov a postrehov z hľadiska pacienta, ktorý prichádza s týmito službami do kontaktu a nemá prečo rozumieť systému. Alebo teda nemá prečo hodnotiť ten systém taký alebo onaký podrobne. Vidí len jeho výsledky. A tu sa treba jednoducho pozrieť do tej minulosti veľmi korektne. Kde vlastne začal tento brajgel v tomto zdravotníctve. No, bol tu jeden minister zdravotníctva, tzv. reformátor, ktorý urobil z pacienta klienta. A to si povedzme úplne otvorene. Pacient je ten, ktorého treba liečiť. Klient je ten, ktorého si treba udržiavať. To sú tí movití alebo nemovití. Hej? Proste takí existujú. Tam to všetko začalo. A my v tejto chvíli, ako po tých ix rokoch, kedy to trvalo z hľadiska tohto pohľadu, žneme výsledky tejto reformy. Tejto reformy, tohto reformátora, ktorý ešte aj dnes sa vyjadruje k tomu, aké by to zdravotníctvo malo byť alebo nie. Robil rôznych poradcov kdesi v zahraničí, ale toho klienta vymyslel on z toho pacienta. A ja som sa stal klientom a nie pacientom. Lenže ja som pacient. Ako 99, ak nie 100 % ľudí, ktorí idú k lekárovi. A tam sa zmenil tento pohľad. A toto je podľa môjho názoru jedno z najväčších svinstiev, ktoré sa v tom zdravotníctve za tie roky stalo. Tento iný pohľad na nás všetkých, ktorí ideme k tým lekárom s istou dôverou a nerátame si s tým, nerátame s tým, že sa staneme klientami, ktorých si treba udržiavať a nie liečiť. To je všetko.
Sulík, Richard, predseda NR SR (2011-07-12):
Prepáčte, pán minister. Poprosím kolegu Pada, keby netelefonoval v rokovacej sále. Ďakujem pekne.
Zajačik, Vladimír, poslanec NR SR (2021-01-29):
Ďakujem pekne. Vážené kolegyne, kolegovia, v súlade s § 73 zákona o rokovacom poriadku som bol určený Výborom Národnej rady pre pôdohospodárstvo a životné prostredie za spravodajcu k návrhu uvedeného zákona (tlač 393). Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia zákona, zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory: ústavnoprávny výbor a Výbor Národnej rady pre pôdohospodárstvo a životné prostredie. Za gestorský výbor navrhujem Výbor Národnej rady pre pôdohospodárstvo a životné prostredie. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, otvorte, prosím, rozpravu.
Laššáková, Jana, podpredsedníčka NR SR (2015-01-29):
Pani poslankyňa Gabániová, nech sa páči.
Číž, Miroslav, podpredseda NR SR (2015-03-13):
Ďakujem, pán spravodajca. Kolegyne, kolegovia, prerušujem rokovanie o tomto bode programu. Teraz pristúpime k druhému čítaniu o návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Macedónskou republikou o sociálnom zabezpečení . Návrh vlády je tlač 1386, spoločná správa výborov je 1386a. Návrh opäť odôvodní minister práce, sociálnych vecí a rodiny Ján Richter, má slovo.
Mikloško, František, poslanec NR SR (2024-09-17):
Pán predsedajúci, dnes došlo na pôde Národnej rady k niečomu, čo sa úplne vymyká nášmu civilizačnému prostrediu. Poslanec Richard Glück ráno na tlačovke SMER-u predniesol na adresu Michala Šimečku tieto slová, citujem: „Pán Šimečka mladší dostal tú nenávisť proti slovenskému národu takpovediac v materskom mlieku.“ Ak je niekomu čudné, že tu o tom hovorím, tak nech si každý predstaví, že by niekto na jeho matku verejne povedal, že ho nadájala nenávisťou voči čomukoľvek. Navrhujem preto, aby Národná rada bezodkladne prijala toto uznesenie: „Národná rada odsudzuje výrok Richarda Glücka, ktorý hlboko uráža materstvo a uráža všetky matky, ktoré sa s láskou starajú o zdravie a duchovný rast svojich detí a žiada ho, aby sa Michalovi Šimečkovi a jeho matke verejne ospravedlnil.“ (Potlesk.)
Vaľová, Jana, poslankyňa NR SR (2022-03-22):
Ďakujem veľmi pekne. Vážený pán podpredseda, vážení kolegovia, kolegyne, vážení páni poslanci, v súlade s § 73 zákona o rokovacom poriadku som bola určená predsedom Národnej rady ako spravodajkyňa k uvedenému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a Legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajkyňu vyplýva v § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali ústavnoprávny výbor a výbor pre kultúru a médiá. Za gestorský výbor navrhujem výbor pre kultúru a médiá. Odporúčam, aby výbory predmetný návrh zákona prerokovali do 22. apríla 2022 a v gestorskom výbore do 25. apríla 2022. Vážený pán predsedajúci, ďakujem, skončila som, prosím vás, otvorte rozpravu.
Hrnčiar, Andrej, podpredseda NR SR (2017-09-19):
Pán poslanec Beluský.
Hufková, Eva, poslankyňa NR SR (2014-10-22):
Ďakujem pekne. Vážený pán poslanec, keby ste sa zaujímali, ako nazývate cestu 1/65 tankodrom, tak ako ja sa zaujímam od nástupu do parlamentu, vedeli by ste, že s rekonštrukciou cesty Turčianske Teplice – Príbovce sa začne budúci rok v lete a ukončí sa v roku 2017. Odstránenie havarijného stavu, z prostriedkov Európskej únie prídu finančné prostriedky a v rámci programovacieho obdobia 2014 – 2020. Celý spôsob rekonštrukcie bude navrhnutý projektantom na základe diagnostiky a posúdenia skutočného stavu vozovky a po vyhodnotení podrobného inžiniersko-geologického a hydrogeologického prieskumu, takže by ste tu nemuseli hovoriť o tom, že nemáte žiadne vedomosti.
Laššáková, Jana, podpredsedníčka NR SR (2013-12-05):
Pán poslanec, chcete doplňujúcu otázku? Áno. Poprosím, zapnite pána poslanca.
Glváč, Martin, podpredseda NR SR (2017-05-17):
S reakciou pani poslankyňa Gaborčáková.
Šimečka, Michal, podpredseda NR SR (2024-01-17):
Ďakujem. Pán poslanec Viskupič tu nie je prítomný, takže to znamená, pán poslanec Sulík s reakciou na faktické.
Bugár, Béla, podpredseda NR SR (2019-09-25):
Prezentujme sa a hlasujme. (Hlasovanie.) Prítomných 129, za 26, proti 32, zdržalo sa 61, 10 nehlasovali. Návrh sme neschválili. Prosím teraz pána poslanca Drobného, aby uviedol v prvom čítaní hlasovanie o návrhu poslancov Kotlebu, Schlosára, Beluského a Kecskésa na vydanie zákona, ktorým sa mení a dopĺňa zákon č. 213/1997 Z. z. o neziskových organizáciách poskytujúcich všeobecne prospešné služby (tlač 1586). (Hlasovanie o návrhu poslancov Národnej rady Slovenskej republiky Mariana Kotlebu, Rastislava Schlosára, Martina Beluského a Jána Kecskésa na vydanie zákona, ktorým sa mení a dopĺňa zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov , tlač 1586.)
Ľ. Jahnátek, minister hospodárstva SR: (2009-09-16):
Súčasne platná právna úprava má často za následok predlžovanie lehoty na vydávanie rozhodnutí pre túto činnosť a znemožňuje zabezpečenie neodkladných akvizičných požiadaviek. Udeľovanie licencií na dovoz, vývoz a intrakomunitárnu prepravu vojenského materiálu nie je na rozdiel od iných zahraničnopolitických obmedzení, napríklad licencie na dovoz textilu, odevov, ocele a podobne, záležitosťou obchodnej štatistiky ani ekonomickým opatrením na ochranu vnútorného trhu. Kontrola obchodovania s vojenským materiálom zabezpečuje praktické napĺňanie zahraničnopolitických záväzkov a bezpečnostných záujmov štátu, ktoré však ministerstvo hospodárstva v rámci svojich kompetencií neposudzuje. Vzhľadom na nezastupiteľné postavenie ministerstva obrany pri tvorbe a realizácii spoločnej obrannej a bezpečnostnej politiky Európskej únie nová právna úprava navrhuje presun kompetencií v oblasti vydávania povolení na obchodovanie s vojenským materiálom, udeľovania licencií na dovoz a vývoz vojenského materiálu a udeľovania licencií na intrakomunitárnu prepravu vojenského materiálu z ministerstva hospodárstva na ministerstvo obrany, nakoľko je žiaduce, aby licenčný orgán nielen administroval povoľovací proces, ale aj aktívne presadzoval záujmy Slovenskej republiky na medzinárodnom fóre. Obdobne túto problematiku riešia aj iné členské štáty Európskej únie, ako je Francúzsko, Portugalsko, Slovinsko... (Ruch v sále.)
Kozelová, Monika, poslankyňa NR SR (2021-10-20):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre kultúru a médiá. Za gestorský výbor navrhujem Výbor Národnej rady Slovenskej republiky pre kultúru a médiá. Odporúčam, aby výbory predmetný návrh zákona prerokovali do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Prosím, dajte o mojom návrhu, vážený pán predsedajúci, hlasovať.
Laurenčík, Milan, podpredseda NR SR (2021-02-04):
Ďakujem veľmi pekne. Ďalšiu otázku položil pán poslanec Miloslav Svrček. (Pozn. red.: Správne malo byť „Miloš Svrček“.) Je v sále? Pán poslanec Miloslav Svrček je v sále, áno, vidím ho, a otázka je na pána ministra zdravotníctva Slovenskej republiky pána Mareka Krajčího a znie: „Vážený pán minister, momentálne máme jednu z najvyšších kriviek úmrtnosti pacientov chorých na COVID-19. Na verejnosti stále intenzívnejšie rezonuje možnosť liečby COVID-u farmaceutickými prostriedkami, t. j. liekmi ako napríklad ivermectin. Podľa mojich informácií k dnešnému dňu nie je zaregistrovaný tento liek ivermectin v Štátnom ústave pre kontrolu liečiv. Chcel by som sa informovať, či bolo vydané povolenie na terapeutické použitie neregistrovaného lieku, a to konkrétne Ivermectin Tablets IV-Bect 6 tbl 100x6 mg, a to len na 5 000 ks balenia a len do 26. 7. 2021. V tejto súvislosti by ma zaujímalo, v ktorých zariadeniach a komu bude tento liek dostupný. Je to konečné číslo povoleného počtu kusov? Ktorý lekár môže tento liek predpísať a v akom zariadení?“ Pán minister, máte slovo.
Martinák, Ľuboš, poslanec NR SR (2013-11-29):
O pozmeňujúcom návrhu č. 10 pána poslanca Hubu nemôžeme hlasovať, pretože sme schválili bod č. 5 spoločnej správy. Pán predseda, prosím, dajte hlasovať o bodoch č. 12, 14 a 15 pána poslanca Hubu.
Klus, Martin, podpredseda NR SR (2019-11-27):
Sme v treťom čítaní . Otváram rozpravu. Hlási sa niekto do rozpravy? Vyhlasujem rozpravu za skončenú. Pristúpime k hlasovaniu o návrhu zákona ako o celku. Pán spoločný spravodajca, prosím, uveďte odporúčanie gestorského výboru.
Hort, Milan, podpredseda NR SR (2011-12-01):
S faktickými poznámkami na vystúpenie pani poslankyne Tomanovej sa prihlásili pán poslanec Peter Kalist a pani Jana Vaľová. Uzatváram možnosť prihlásiť sa s faktickou poznámkou. Slovo má pán poslanec Peter Kalist. Nech sa páči.
Ivančo, Jaroslav, poslanec NR SR (2010-07-08):
Sľubujem. (Potlesk.)
Pellegrini, Peter, predseda NR SR (2023-12-19):
To musí dať pán poslanec námietku, nie vy. (Reakcia z pléna.) Ste tam aj vy podpísaná, pani poslankyňa, áno? Takže námietku dala pani poslankyňa Bittó Cigániková ako spolunavrhovateľka. Nech sa páči, hlasujeme o námietke. (Hlasovanie.) Prítomných 133, za 54, proti 76, zdržali sa 2, nehlasoval 1. Námietku sme neschválili.
Liba, Peter, poslanec NR SR (2021-07-02):
Teraz pristúpime k hlasovaniu o pozmeňujúcich a doplňujúcich návrhoch zo spoločnej správy. Pán predsedajúci, dajte, prosím, hlasovať o bodoch 1 a 6 spoločnej správy spoločne s odporúčaním gestorského výboru schváliť. Upozorňujem, že v rozprave pán poslanec Svrček predložil komplexnejší pozmeňujúci návrh.
Kosová, Ingrid, poslankyňa NR SR (2024-06-27):
Ďakujem veľmi pekne za vašu odpoveď, pani ministerka. Tie usmernenia WHO, samozrejme, veľmi dobre poznáme. Pokiaľ viem, tak naša odborníčka na rodovú rovnosť tu sedí vedľa, Beáta Jurík, vám ich sama osobne na ministerstvo doniesla, ale napriek tomu ďakujeme za to, že ste to takto pred plénom aj prezentovali, čo je výborné, nech to môžu počuť aj vaši koaliční partneri. A ja mám už len doplňujúcu podotázku, kedy bude táto koaličná rada a kedy môžme teda očakávať nejaký, dúfam, že konsenzus na strane koalície. Ďakujem veľmi pekne. A že či by ste nám mohla dať aj tú vašu písomnú odpoveď k dispozícii, ďakujem pekne.
Glváč, Martin, podpredseda NR SR (2019-09-17):
S faktickými poznámkami traja poslanci. Končím možnosť prihlásiť sa. Pán poslanec Erik aj Tomáš, nech sa páči.
Budaj, Ján, poslanec NR SR (2016-04-26):
Ďakujem. No, pán minister, samozrejme, že pri všetkom kľude, s akým sa snažím porozumieť tej zmesi, ja neviem, či obvinení, vysvetlení, potom že obdivu. No, nehajme mňa bokom. Naozaj ste došli dourážať. Programové vyhlásenie, na to ste sa vykašlali. Pokiaľ ide o tú kauzu, ktorú ste vytiahli, v zásade oceňujem, že najprv ste síce zaútočili, ale potom ste nakoniec priznali pravdu, že do dotyčného zákonu som nič nemal a nerobili ste ho pre mňa. Znovu môžem iba zopakovať, že zmenu kompetencií primátora som ja nežiadal, že nakoniec nebol som ani primátor. S tou funkciou sa hráva, hrá, nakoniec som sa viceprimátorom stal, ale necítim za to ani žiadny záväzok k pánovi Ftáčnikovi, čo som mu teda aj patrične dával najavo, pretože keď robil chyby, tak som mu to vyčítal úplne rovnako ako predtým. A ešte menší ku komukoľvek, kto ten zákon menil. Nabudúce možno by vznikol nárok, že keďže predseda parlamentu, ktorý vyhlásil voľby, bol tiež zo SMER-u, tak pomaly sme teda mu vďační a zaviazaní, že sme kandidovali a že sme poslancami. Ale horšie je, že naozaj tak veľa útokov a silných rečí v sále, kde sa rokuje vládny program, a práve vy máte mať záujem, aby sa rokoval vládny program. Kto tu teda robí z parlamentu špinavé kolbište? Matovič? Ja mám pocit, že vy mu tak závidíte jeho postavenie (zasmiatie sa v sále), že sem budete chodiť teda oveľa častejšie, než by povinnosti ministra umožňovali. No ale je na to jedna cesta, viete aká.
B. Bugár, podpredseda NR SR: (2005-12-14):
L. Martinčeková, poslankyňa: Ďakujem za slovo, pán predsedajúci. Vážené kolegyne, vážení kolegovia, vážený pán minister, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky vystúpila v prvom čítaní o vládnom návrhu  zákona o perzistentných organických látkach a o doplnení zákona č. 223/2001 Z. z. o odpadoch a o zmene a doplnení niektorých ďalších zákonov v znení neskorších predpisov, tlač 1373, ako spravodajkyňa určená Výborom Národnej rady Slovenskej republiky pre životné prostredie a ochranu prírody. Čo sa týka môjho stanoviska k návrhu tohto zákona v prvom čítaní, konštatujem, že predmetný návrh zákona spĺňa po formálno-právnej stránke všetky náležitosti uvedené v § 67 a 68 zákona Národnej rady Slovenskej republiky o rokovacom poriadku Národnej rady Slovenskej republiky ako i náležitosti určené v legislatívnych pravidlách. S ohľadom na oprávnenia, ktoré pre mňa ako pre spravodajkyňu výboru vyplývajú, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku Národnej rady Slovenskej republiky na tom, že po rozprave odporučí predmetný návrh zákona prerokovať v druhom čítaní. Súčasne odporúčam v zmysle § 74 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky v súlade s rozhodnutím predsedu Národnej rady Slovenskej republiky č. 1399 z 9. novembra 2005 prideliť vládny návrh zákona v druhom čítaní na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre životné prostredie a ochranu prírody. Za gestorský výbor navrhujem v súlade s citovaným rozhodnutím predsedu Národnej rady Slovenskej republiky Výbor Národnej rady Slovenskej republiky pre životné prostredie a ochranu prírody, pričom odporúčam, aby výbory, ktorým bol návrh zákona pridelený, ho prerokovali do 30 dní a v gestorskom výbore do 31 dní od jeho prerokovania v prvom čítaní na schôdzi Národnej rady Slovenskej republiky. Pán predsedajúci, skončila som. Ďakujem. Otvorte rozpravu k tomuto návrhu zákona.
S. Kahanec, poslanec: (2008-06-25):
A po druhé, hovoril pán poslanec Brocka o vláde, že sa vláda prezentuje ako vláda chudobných. No asi sa prezentuje ako vláda chudobného ľudu, ale aj ako vláda bohatých Jánošíkov vo vláde a ich mecenášov. A to, že chcú ísť po širokej ceste, teraz nemyslím na Širokého, ktorého spomínal pán poslanec Brocka, to hovorí aj jedna knižka: „Široká cesta, úzky chodníček.“ Ale viete veľmi dobre, kam vedie široká cesta. Široká cesta, i keď je to len otázka času, ale vedie určite do pekla.